הוועדה לענייני ביקורת המדינה, כנסת 20, פרוטוקול מספר 330, 2018-05-28 10:00

שלי יחימוביץ': שלום לכולם, בוקר טוב.

שלי יחימוביץ': המנכ"ל נמצא כאן?

שלי יחימוביץ': לא.

שלי יחימוביץ': אנחנו מכנסים את הדיון היום על הרפורמה ברשות מינהל מקרקעי ישראל ואיפה היא עומדת כרגע, בעקבות כמה וכמה פניות שהגיעו לוועדה וגם כמובן בעקבות דו"ח מבקר המדינה בנושא הזה, אבל בעצם אנחנו עוקבים אחרי הדו"ח.

שלי יחימוביץ': התקבלה החלטת ממשלה בפברואר, שנתנה היתר למנכ"ל רשות מינהל מקרקעי ישראל לבצע התאמות ברפורמה שהתקבלה בשנת 2009 ובעצם הפניות שהגיעו אלינו הן נוכח חוזר שהוציא המנכ"ל בדבר ההתאמות שהוא אכן מבצע, בהתאם להחלטת הממשלה יש לומר, או בהסמכת הממשלה.

שלי יחימוביץ': התלונות שקיבלנו מגורמים שונים, גם בתוך המינהל וגם מחוצה לו, הן שה"התאמות" הן כאלה שהן משנות באופן מאד מאד בסיסי גם את הרפורמה וחורגות ממנה בצורה קיצונית; וגם בסופו של דבר לא מועילות לציבור, בלשון המעטה ולכן מצאתי לנכון לכנס את הדיון הזה, שהולך להיות קצר, ממוקד וענייני, כדי לקבל איזו שהיא קריאת כיוון ולסמן שאנחנו עוקבים אחרי העניין הזה.

שלי יחימוביץ': אם נמצא לנכון זו כמובן לא תהיה הישיבה הראשונה בעניין, אלא אחת מיני כמה, כי אין מילים שיספיקו כדי לתאר את החשיבות של רשות מינהל מקרקעי ישראל בניהול המשאב היקר ביותר והמתכלה שיש למדינת ישראל, והוא הקרקעות שלה.

שלי יחימוביץ': נתחיל במבקר המדינה.

שלי יחימוביץ': מי מכם?

ליאורה שמעוני: אני אומר כמה מילים.

שלי יחימוביץ': בבקשה ליאורה.

ליאורה שמעוני: בוקר טוב, אני אעשה את זה בקצרה.

ליאורה שמעוני: אנחנו נתמקד רק בעניין.

שלי יחימוביץ': אתה לא כתובה לי, את יודעת?

שלי יחימוביץ': בסדר, קדימה, תתחילי.

ליאורה שמעוני: מדובר כאן ברפורמה, והרפורמה המקורית של מינהל מקרעי ישראל שהפך אותה בעצם לרשות סטטוטורית, התחילה בהחלטת הממשלה ממאי 2011.

ליאורה שמעוני: מנהל הרשות דאז, זיכרונו לברכה יש לומר, ירון ביבי, ניסה לעשות שינוי מאד מהותי, כשהמטרה הייתה בעצם להפוך את מינהל מקרקעי ישראל לרשות ממשלתית, באמצעות ההתאמה של המבנה הארגוני לתפקידי הליבה.

שלי יחימוביץ': כן, היו שם עוד סעיפים קצת יותר דרמטיים, כמו הפרטת קרקעות וכן הלאה, אבל כל הדברים המגלומניים האלה בסופו של דבר נגנזו פחות או יותר ונשארה הרפורמה המבנית.

ליאורה שמעוני: כן, הושארה רפורמה מבנית שיש לה מטרה להתמקד בנושא של הקצאה ושיווק של קרקעות מצד אחד, ומצד שני הנושא של השמירה על מקרקעי ישראל ולצד המטרה החשובה הזאת הייתה גם מטרה להקטין את רמת החיכוך שבין החוכרים לבין מה שנקרא מינהל מקרקעי ישראל, גם באמצעות הפרטת כל נושא השירות החוצה.

ליאורה שמעוני: הייתה מטרה נוספת, גם משהו שעסק בנושא של העברת הפיתוח מאחריות של רמ"י לרשויות המקומיות ולמשרד הבינוי והשיכון.

ליאורה שמעוני: אלה היות מטרות העל של הרפורמה המקורית, כפי שאושרה על ידי החלטת הממשלה.

ליאורה שמעוני: אנחנו בדקנו את הביצוע ואנחנו ראינו שבמהלך הזמן התחלף מנהל רשות והגיע מנהל רשות חדש והוא עשה בעצם שינוי מאד מהותי בכל הרפורמה המקורית.

שלי יחימוביץ': את מדברת על המנכ"ל הנוכחי?

ליאורה שמעוני: לא, המנכ"ל אז, בנצי ליברמן.

ליאורה שמעוני: בנצי ליברמן החל לשנות את המתווה בטענה שצריך להתאים את המבנה הקיים למציאות.

ליאורה שמעוני: לטענתו המבנה שהוצע ברפורמה לא התאים למציאות.

ליאורה שמעוני: לכן הוא החליט שחטיבת השירות לא תפעל כמטה בלבד.

ליאורה שמעוני: במטה ייתנו הכוונה מקצועית, פיקוח, בקרה, הגדרת - - - ונהלים ועוד כמה וכמה דברים ושירות מקוון או טלפוני לצרכים של הציבור.

ליאורה שמעוני: העברת בעלות וטיפול בפניות הציבור, שירות מקוון או טלפוני והמרחבים בחטיבת השירות יספקו את השירותים.

ליאורה שמעוני: זה היה המתווה המעודכן שלו.

ליאורה שמעוני: הוא גם החליט שיהיו שישה מרחבים במקום ארבעה כפי שהיה ברפורמה המקורית.

ליאורה שמעוני: במקום ארבעה לפי ההסכם יש צפון, חיפה, ירושלים, תל אביב מרכז, ירושלים ודרום.

ליאורה שמעוני: בחטיבת השמירה על הקרקע הוא החליט שיהיו ארבעה מרחבים ולהרחבת השירות, שהייתה אמורה לפעול ללא מרחבים בכלל, הוא החליט שיהיו חמישה מרחבים, כאשר המרחבים של תל אביב ואיזור המרכז יאוחדו.

ליאורה שמעוני: אנחנו הערנו שכל התהליך הארוך הזה, השינוי המהותי, בעצם מדובר כאן בשינוי מהותי שצריך היה לחזור לממשלה על מנת לאשר אותו, דבר שלא נעשה.

ליאורה שמעוני: מלבד כל הנושא הארגוני, אנחנו גם הצבענו על הצורך, אם הייתה מטרה להתייעל במהלך העבודה ולייעל את העבודה של הרשות, מה שאנחנו ראינו זה שנעשתה כאן בעצם איזו שהיא חזרה אחורנית במובן הזה שהייתה כוונה להתייעל באמצעות קיצוץ של מספר העובדים.

ליאורה שמעוני: בסופו של דבר חזרו אל הרשות בדלת המסתובבת עובדים אחרים.

ליאורה שמעוני: עלויות גדולות מאד של עשרות מיליוני שקלים שעלתה הרפורמה, גם לשם התהליך עצמו וגם לשם הפרישה של עובדים – אני לא הייתי רוצה להגיד ירדו לטמיון, אבל לא הלכו למקום שאליו התכוונו להגיע, משום שמספר העובדים בסופו של דבר לא קטן והרפורמה המקורית, מה שנחתם ההסכם בעקבות החלטת הממשלה, זאת לא הרפורמה שהתבצעה בסופו של דבר.

שלי יחימוביץ': אני מבינה שהעובדה שהממשלה התכנסה בפברואר וקיבלה את אותה החלטה לאפשר תיקונים מבניים, היא בעקבות הדו"ח הזה בעצם, כי אחת הביקורת שלכם היא שלא הייתה - - -

ליאורה שמעוני: שלא הייתה החלטת ממשלה.

שלי יחימוביץ': שלא הייתה החלטת ממשלה.

ליאורה שמעוני: כן, אבל מה שצריך לבדוק, ואנחנו לא בדקנו את זה.

ליאורה שמעוני: נודע לנו על השינוי הגדול שנעשה עכשיו שהוא באמת שינוי מאד גדול - - -

שלי יחימוביץ': איך נודע לכם, מהישיבה הזאת?

ליאורה שמעוני: מהישיבה - - -

שלי יחימוביץ': מזה שכינסנו עכשיו את הישיבה?

ליאורה שמעוני: אז אנחנו באמת נכנסנו לראות מה קורה.

ליאורה שמעוני: האמת שאנחנו ידענו שיש סכסוך עבודה או שהולכים לקראת סכסוך עבודה ברשות מקרקעי ישראל, אבל לגבי החוזר אנחנו ראינו את החוזר באמת רק אתמול, אחרי שאני ביקשתי אותו.

ליאורה שמעוני: מה שאנחנו רואים, יש כאן שינוי מאד גדול, אין ספק.

ליאורה שמעוני: זה שינוי ארגוני מאד בסיסי מהרמה המאד מאד בסיסית.

שלי יחימוביץ': עברתם?

שלי יחימוביץ': יש לכם איזה תובנות ראשונות מקריאת המסמך של המנכ"ל עדיאל שמרון?

ליאורה שמעוני: אני רק יכולה להבין מתוך מה שקראתי שיש כאן

ליאורה שמעוני: בעצם איזה שהוא ניסיון לעשות מבנה ארגוני שהוא מטריציוני, זה נראה מטריציוני.

שלי יחימוביץ': בקיצור את אומרת שזאת רפורמה חדשה, החוזר הזה.

ליאורה שמעוני: לטעמי, כמו שאני רואה את זה, באמת מבלי להיכנס לפרוטוקולים, לראות האם נעשתה עבודת מטה, איך התקבלה ההחלטה – דרך אגב, הנושא של ההחלטות – אני רק אזכיר שבדו"ח של מאי אנחנו פרסמנו פרק שעוסק בהחלטות של מועצת מקרקעי ישראל.

ליאורה שמעוני: אני מניחה שזה הגיע למועצה.

ליאורה שמעוני: אנחנו עוד לא ראינו שום דבר בנושא הזה, אבל אין ספק שמדובר ברפורמה - - -

שלי יחימוביץ': רפורמה חדשה.

ליאורה שמעוני: שינוי מאד מאד עמוק.

שלי יחימוביץ': תחת הכותרת תיקונים ברפורמה.

ליאורה שמעוני: על פניו זה כך נראה.

ליאורה שמעוני: אני באמת ראיתי רק את החוזר, ראיתי את המבנה הארגוני החדש.

ליאורה שמעוני: אני מבינה שיש כאן גם משהו שצריך להתייחס אליו, גם בנושא השירות, גם בנושא של חטיבת השמירה.

ליאורה שמעוני: אנחנו בדו"ח השני שלנו, שאנחנו עשינו בנושא השמירה, הצבענו על הצורך לחזק את יכולת האכיפה של חטיבת השמירה.

ליאורה שמעוני: אני מקווה שבמבנה הזה זה באמת בא לידי ביטוי.

שלי יחימוביץ': אוקיי, תודה רבה.

שלי יחימוביץ': דוד מזרחי, סמנכ"ל המינהל.

דוד מזרחי: בוקר טוב.

שלי יחימוביץ': בוקר טוב.

דוד מזרחי: קודם כל תודה על האפשרות לבוא ולהגיד, לספר על רשות מקרקעי ישראל.

דוד מזרחי: נמצאים פה בכירי הנהלת הרשות.

דוד מזרחי: אנשים שבעצם ליוו את כל השינוי הגדול והאדיר הזה שעברה רשות מקרקעי ישראל בחמש-שש שנים האחרונות, האנשים שליוו את השינוי הגדול והמשמעותי על המשק בחמש-שש השנים האחרונות.

דוד מזרחי: אני אגיד בקצרה, רשות מקרקעי ישראל עברה מהפך.

דוד מזרחי: אני לא אחזור גם על מה שגברתי אמרה לפני וגם על כל מה שעברה הרשות בחמש השנים האחרונות, אבל במהלך החודשים של תחילת שנת 2013, בעצם קמו למעלה מ-600 עובדים ושינו את מקומם בכמה לילות.

דוד מזרחי: בכמה ימים אנשים באו, עברו מכסא אחד לכיסא אחר ובעקבות הדבר הזה נעשה שינוי מדהים.

דוד מזרחי: יש הצלחות מדהימות וכולם יודעים את זה.

דוד מזרחי: רשות מקרקעי ישראל מצליחה בשיווקים, באחוזים ניכרים ממה שהיה בשנים 2012-2013.

דוד מזרחי: יש עסקאות, יש צוותי עבודה טובים - - -

שלי יחימוביץ': יש לך פה נתונים?

שלי יחימוביץ': אתה יכול לתת?

דוד מזרחי: נתונים אין לי בשלוף, כי התכוננתי לדו"ח מבקר המדינה ולא לזה, אבל אני יודע להגיד שהיו כ-20,000, 30,000 יחידות דיור שיווקים בשנים 2011-2012.

שלי יחימוביץ': לעומת?

דוד מזרחי: לעומת – עברנו את 70,000 השיווקים בשנה.

דוד מזרחי: תכנית מחיר למשתכן - - -

שלי יחימוביץ': אז העובדים עושים עבודה טובה.

דוד מזרחי: העובדים עושים עבודה מדהימה.

דוד מזרחי: העובדים של רשות מקרקעי ישראל הם עובדים מקצועיים, עובדים מיומנים.

דוד מזרחי: אנחנו גאים בהם אחד אחד.

דוד מזרחי: אנחנו חושבים שהם עובדים מעולים, אנחנו חושבים שהם עובדים שמתוגמלים היטב.

דוד מזרחי: אנחנו מרוצים מהם וחושבים שהם ממש סמל לעובדי מדינה.

דוד מזרחי: אני מכיר את זה גם מהסביבה הקרובה שלי וגם מהסביבה היותר רחוקה, מהביקורים שלי במרחבים.

דוד מזרחי: אין לנו מילה רעה על העובדים.

דוד מזרחי: אנחנו חושבים, חשבנו שמאחריותנו כהנהלה, בסוף ארגון שעובר טלטלה כזו, ש-670 עובדים עוברים מפה לשם – חובתנו לבדוק האם הדברים האלה הם נכונים ולא נעשו כל מיני תיקונים או ליקויים שצריך לשפר אותם.

שלי יחימוביץ': כשאתה אומר מפה לשם אתה מתכוון שהם שינו לחלוטין את דפוס העבודה שלהם?

שלי יחימוביץ': הם התבקשו לעשות עבודה חדשה שהם לא עשו קודם?

דוד מזרחי: כן, חלקם כן.

שלי יחימוביץ': יש כאן נציגים של העובדים ושל ההסתדרות, אנחנו נשמע אותם בהמשך.

דוד מזרחי: בוודאי, בוודאי.

דוד מזרחי: חלקם באמת נדרשו לעשות דברים ואנחנו רואים, גם בשינויי אחריות, שינויי סמכות.

דוד מזרחי: עשו דברים מדהימים.

דוד מזרחי: אנחנו חשבנו שנכון יהיה לעשות את זה.

דוד מזרחי: ישבנו, בדקנו.

דוד מזרחי: נעשתה עבודת מטה באמצעות חבר ייעוץ וראינו בסוף שנכון יהיה – ושוב, אני לא חושב שזה המקום והבמה לתאר מה העבודה שנעשתה, אבל אם תרצו אנחנו יכולים לתאר הכל ולהסביר הכל וחברי למבקר המדינה, אנחנו מכירים אותם בחודשים האחרונים ונשמח לשבת איתם אם צריך.

דוד מזרחי: אני לא חושב שזו המהות עכשיו, אבל אני מוכן לדבר על זה.

דוד מזרחי: מדובר על כמות קטנה של מנהלים ועובדים, שעוברים לכפיפות אחרת.

דוד מזרחי: זה הדבר.

דוד מזרחי: אנחנו לא פוגעים באף אדם, לא בשכר - - -

שלי יחימוביץ': רגע, בוא רק נמקד.

שלי יחימוביץ': אנחנו מדברים על אותו חוזר מנכ"ל, שבאמת במבט ראשון וגם לפי הפניות שהגיעו אלי, הוא מאד מאד דרמטי.

שלי יחימוביץ': זאת אומרת זה לא סתם חוזר מנכ"ל שמבהיר כמה דברים, אלא הוא ממש מייצר עולם חדש של רפורמה.

דוד מזרחי: אני רוצה לומר רק עוד משפט.

שלי יחימוביץ': האם זה נכון והאם אתה יכול לתאר את זה.

דוד מזרחי: אני אגיד רק משפט.

דוד מזרחי: החוזר הזה משנה אך ורק כפיפויות של מספר עובדים ברשות.

דוד מזרחי: עשינו חישוב מדויק אתמול, אנחנו צריכים לדייק אותם.

דוד מזרחי: מדובר על לא יותר מ-7%-8% מהעובדים שמשנים רק כפיפויות.

דוד מזרחי: העבודה שלהם לא משתנה.

דוד מזרחי: הם יקומו בבוקר וימשיכו לעשות את אותם דברים.

דוד מזרחי: הם לא יפגעו במילימטר בשכר.

דוד מזרחי: הם לא יפגעו בשגרה.

דוד מזרחי: כך שבאמת ובתמים אנחנו מאמינים שזה דבר נכון לארגון.

שלי יחימוביץ': אבל תשמע, דוד, אני מחזיקה כאן את החוזר הזה וזה לא לשנות כפיפות של כמה עובדים.

שלי יחימוביץ': אני מכירה מסמכים כאלה, זה חתיכת שינוי דרמטי.

שלי יחימוביץ': הגדרת המרחבים הגיאוגרפים כמרחבים אופרטיביים בעלי אחריות ניהולית מלאה.

שלי יחימוביץ': כל האחריות במרחב הגיאוגרפי, העסקית.

שלי יחימוביץ': השמירה והשירות ינוהלו על ידי מנהל אחד והוא מנהל המרחב העסקי.

שלי יחימוביץ': הגדרת החטיבות בארגון כגופי מטה המנחים מקצועית את בעלי התפקידים במרחבים הגיאוגרפי.

שלי יחימוביץ': יעילות – אני רואה את המילה הזאת, אני ישר חושדת – יעילות בהקצאת כוח אדם, מוטות שליטה והחיכוך הנובע מהן באמצעות מספר יוזמות מרכזיות.

שלי יחימוביץ': זה דבר שזאת רפורמה שעובדים עליה, אני מבינה את המשמעויות שלה.

שלי יחימוביץ': ברגיל עובדים עליה שנים ובמקרה הרע היא נכנסת לתוך חוק ההסדרים וגם שם יש דיונים.

שלי יחימוביץ': אבל כאן זה בחוזר מנכ"ל.

דוד מזרחי: אני חייב להגיד עוד משהו, כבוד יושבת הראש.

דוד מזרחי: תראי, אנחנו גדלנו מ-590 משרות בתחילת הרפורמה והיום אנחנו כבר מגיעים ללמעלה מ-800 משרות שיש לנו בתקציב 2019.

דוד מזרחי: הרשות עברה פה שינוי.

דוד מזרחי: אנחנו רק רוצים להגדיל.

דוד מזרחי: אנחנו נותנים ביטוי לכל הצרכים של הרשות, אם זה בשמירה, אם זה בשירות, אם זה בעסקי.

דוד מזרחי: אי אפשר להגיד שאנחנו חושבים פה להקטין או לפגוע בעובד זה או אחר.

שלי יחימוביץ': לא, לא, עזוב.

שלי יחימוביץ': באמת תנסה לדבר עניינית על המשמעויות של המיני רפורמה הזאת שאתם עושים.

שלי יחימוביץ': מה המשמעות שלה?

דוד מזרחי: אז אני אומר, מרחב השמירה ומרחבי השירות – ודרך אגב, זה קצת בניגוד למה שהיא אמרה מקודם, של מטה ומרחבים, אבל אני לא אכנס לזה – הביקורת הייתה בעבר שיצרנו מרחבי שירות ולכאורה עכשיו מבקרים אותם, שאני אומר רק לכאורה, כי אני לא חושב שזה המצב, אבל לכאורה כבודה מבקרת אותנו על זה שאנחנו סוגרים מרחבים.

דוד מזרחי: אז בסדר.

דוד מזרחי: כאילו באותו דיון - - -

שלי יחימוביץ': אני לא מבקרת, אני שואלת.

דוד מזרחי: אני רק אומר, מרחב השירות - - -

שלי יחימוביץ': אני אומרת יש כאן חתיכת רפורמה בתוך רפורמה, אז אני שואלת איך זה קורה בשקט, מתחת לאף, בלי שאנחנו יודעים.

דוד מזרחי: אז ממש לא.

דוד מזרחי: כי אין פה, שוב - - -

שלי יחימוביץ': בלי שהכנסת יודעת.

דוד מזרחי: הממשלה ידעה על זה.

דוד מזרחי: אנחנו התייעצנו עם מי שצריך ואנחנו חושבים באמת שאין פה שינוי ארגוני.

דוד מזרחי: מרחב השמירה ימשיך להיות מרחב שמירה.

שלי יחימוביץ': אבל דוד תקשיב, יש הבדל בין הממשלה ידעה - - -

דוד מזרחי: הממשלה אישרה, סליחה.

שלי יחימוביץ': לבין האישור של הממשלה למנכ"ל לבצע התאמות ארגוניות.

שלי יחימוביץ': המרחק בין אישור לבצע התאמות ארגוניות – שהוא נשמע הגיוני על פניו, באמת, לבין המסמך הזה שקיבלנו – הוא מרחק עצום.

דוד מזרחי: אז אני מוכן בהזדמנות הראשונה שנקבע דיון ונתאר במדויק מה השינוי, מה ההתאמות שאנחנו הולכים לעשות עכשיו ולהסביר בדיוק שמדובר - - -

שלי יחימוביץ': אתה יכול בכללי לתת לנו תמונת מצב?

דוד מזרחי: כן.

דוד מזרחי: בגדול, בגדול, בגדול, לא יתכן - ונראה לי שגם חברי יהיו שותפים לדעה הזו - לא יכול להיות שבאותו מרחב גיאוגרפי של אותו ארגון, יהיו שתי מחלקות כספים ושתי אמרכלויות נפרדות ולשכות משפטיות נפרדות.

דוד מזרחי: אנחנו מאבדים - - -

שלי יחימוביץ': וזה המצב היום?

דוד מזרחי: זה המצב היום.

דוד מזרחי: אנחנו רוצים להרוויח את היתרון לגודל.

דוד מזרחי: אנחנו נגדיל כוח אדם, נגדיל תקנים, נגדיל כל מה שאפשר בשביל שהדבר הזה יעבוד.

דוד מזרחי: אין פה שום פגיעה באף עובד, אך ורק בשביל יעילות תפעולית.

דוד מזרחי: אנחנו בדקנו את זה.

דוד מזרחי: אנחנו חושבים שזה נכון ואנחנו חושבים שחובתנו לעשות את זה.

דוד מזרחי: האם זה נכון היה לעשות בדרך או לא נכון בדרך, אנחנו חושבים שזה נכון והתייעצנו עם מי שצריך.

דוד מזרחי: אני באמת ובתמים מאמין ויודע שאין פה פגיעה באף עובד, לא בפרנסה שלו, לא במעמד שלו.

דוד מזרחי: זה נושא שנתון למחלוקת מה זה מעמד.

דוד מזרחי: אני מוכן להגיד שיש אנשים שרואים את זה אחרת, אבל מפה ולהגיד שנעשית פה רפורמה?

דוד מזרחי: שוב, למעלה מ-90% מהעובדים ימשיכו עם אותן כפיפויות - - -

שלי יחימוביץ': אתה כל הזמן חוזר לעובדים.

שלי יחימוביץ': השאלה שלי היא יותר והעובדים מאד מאד מעניינים אותי, אבל השאלה שלי היא יותר רחבה מזה.

דוד מזרחי: על אחת כמה וכמה.

דוד מזרחי: בנושא התוכני לא יהיה שום שינוי.

דוד מזרחי: שום שינוי.

דוד מזרחי: אנשי השמירה יעשו שמירה, אנשי השירות יעשו שירות ואנשי העסקי יעשו עסקי.

דוד מזרחי: רק בשביל להרוויח את התועלת של הידע מכל המרחבים במקום אחד, מישהו אחד יטפל.

שלי יחימוביץ': עוד לפני שאנחנו נכנסים למהות ותיכף אני רוצה לשמוע גם את מנהלי החטיבות שלך, אני אגיד לך מה מטריד אותי.

שלי יחימוביץ': באופן כללי יש המון דברים שנעשים מתחת לאף, לא בשקיפות, לא תוך דיון ציבורי, וכאן אני אחזור על מה שאמרתי בהתחלה.

שלי יחימוביץ': רשות מינהל מקרקעי ישראל מופקדת על המשאב היקר ביותר במדינת ישראל.

דוד מזרחי: אין ספק.

שלי יחימוביץ': היקר ביותר.

שלי יחימוביץ': ויש לפעמים נטייה להסתכל על הקרקעות במדינה כאל איזה משאב, אחד המשאבים, אבל המשאב הזה זה משאב שאתה לא יכול למחזר אותו.

שלי יחימוביץ': אפילו גז טבעי זה אנרגיה שיום אחד אולי נמצא אנרגיה חלופית אחרת טובה יותר, אבל לאדמות האלה – אנחנו לא נמצא לעולם משאב חלופי.

שלי יחימוביץ': ולכן כל נגיעה בסוגיית מקרקעי ישראל, בעיני היא סוגיה היסטורית ודרמטית לדורות.

שלי יחימוביץ': ולכן כל נגיעה באופן שבו מנוהלות הקרקעות האלה, בעיני היא חשובה והרת גורל יותר מכפי שהיא יכולה לבוא לידי ביטוי בחוזר מנכ"ל, שעל פניו נראה שעשויות להיות בו החלטות מאד מאד משמעותיות, שבסוף גם ישליכו על גורל הקרקע.

דוד מזרחי: אני מקבל ומסכים לגמרי ובגלל זה זה רק על פניו.

דוד מזרחי: לטעמי ולטעם הממונים עלי וחברי ההנהלה - וחברי ההנהלה פה יכולים להגיד את דעתם - היו גם דיונים בתוך ההנהלה.

דוד מזרחי: לא כולם ראו את זה עין בעין, אבל בדקו את הנושא גם על ידי חברות ייעוץ והגיעו למסקנה שהדבר הזה רק יעזור ויקדם את הדבר הכל כך חשוב שאת מדברת עליו.

דוד מזרחי: והנהלת הרשות הנוכחית באמת מאמינה בזה.

דוד מזרחי: בגלל זה חובתנו לעשות את זה.

שלי יחימוביץ': טוב.

שלי יחימוביץ': נציגי העובדים, אתם רוצים לדבר עכשיו או שאתם רוצים לשמוע את עובדי המנהלה?

שלי יחימוביץ': אוקיי.

שלי יחימוביץ': ישראל סקופ, מנהלת חטיבת השמירה, בבקשה.

שלי יחימוביץ': בוא תגיד איך אתה רואה את הדברים.

ישראל סקופ: אני רוצה קודם כל בראשית דברי להגיד אני עובד הרשות, קודם המינהל למעלה מ-30 שנה.

ישראל סקופ: הייתי חלק מהרפורמה הקודמת.

ישראל סקופ: ברפורמה הקודמת לא השתנו מרחבי השמירה שהיו מתוכננים לארבעה, נשארו ארבעה.

ישראל סקופ: לפי הערכת המצב שאנחנו עשינו זה הגישה הניהולית הנכונה.

ישראל סקופ: בדקנו אותה בהתאם לנתונים וחשבנו שצריך לעבוד בארבעה מרחבים ולא לחינם בנצי ליברמן בזמנו לא שינה בפיקוח, בשמירה על הקרקע, את ארבעת המרחבים.

ישראל סקופ: לגבי הרפורמה הנוכחית, זה לא סוד, כולם יודעים שאני התנגדתי לה.

ישראל סקופ: היא משנה את שווי המשקל שבדו"חות מבקר המדינה נתנו עדיפות לשמירה על הקרקע כנגד פעילות דו"חות פיקוח והיום הסיטואציה שכל מנהלי הפיקוח עוברים להיות כפופים למנהלים העסקיים.

ישראל סקופ: באופן טבעי הם יושבים בעולם העסקי, תינתן עדיפות לעולם העסקי ותיפגע חטיבת השמירה.

ישראל סקופ: אני לא מדבר פה על זה שהמעמד שלי נפגע, אני כבר לא מנהל חטיבה, אני הופך להיות גוף מטה, מנחה.

שלי יחימוביץ': עכשיו.

ישראל סקופ: עכשיו.

ישראל סקופ: ברפורמה שהייתה בשנת 2011, 2012, אנחנו מאז הכפלנו כמעט את תוצאות האכיפה וזה נתונים מדידים ברורים.

שלי יחימוביץ': אם זה כך אז הרפורמה כן הייתה טובה.

ישראל סקופ: רגע, דקה.

ישראל סקופ: היו לנו גם כמה בעיות, לא הכל היה מושלם.

ישראל סקופ: בעניין הזה היה דו"ח ביקורת עלינו, על איזה פעילות מסוימת בראשון לציון, דו"ח ביקורת בכלל לא מחמיא.

ישראל סקופ: את רובו אנחנו כבר תיקנו, ובאותו דו"ח ביקורת, בסעיף 28 שלו, חד משמעי מצביעים על כך שצריך להגביר את יכולות האכיפה.

ישראל סקופ: לטעמי האישי, ואמרתי את זה למנהל, קודם כל אני לא שותפתי בעבודת המטה של הרפורמה הנוכחית.

ישראל סקופ: אני הבעתי את עמדתי יותר מפעם אחת, גם בעל פה, גם בכתב, שלדעתי לשמירה על הקרקע זה לא מועיל על פניו.

ישראל סקופ: יכול להיות שהתוצאות יטפחו על פני, אבל לכאורה, מהניסיון שלי - אני בעולם שמירה על הקרקע משנת 1983 - אני חושב שזה לא יהיה נכון.

ישראל סקופ: אני סבור שצריך להיות בעולם מקצועי, לא בעולם גיאוגרפי.

ישראל סקופ: העולם חייב להיות מתמחה בנושאים וצריך להיות ניהול אחיד.

ישראל סקופ: אכיפה חייבת להיות אחידה ולא אזורית.

ישראל סקופ: כל פעולות האכיפה נבחנות באחידות שלהן, במידתיות שלהן, כדי שאנחנו נאכוף על נושאים מקצועיים ולא בהכרח רק על הפרט.

ישראל סקופ: זו הייתה עמדתי.

ישראל סקופ: אני חושב שאלה הם הדברים מבחינתי.

שלי יחימוביץ': אוקיי, תודה רבה.

שלי יחימוביץ': ניסים אברהם, ראש חטיבת השירות, בבקשה.

ניסים אברהם: טוב, קודם כל במסגרת הרפורמה אכן לא היו מרחבי שירות במסגרת כפי שכתוב בדו"ח המבקר, אבל התיקון שנעשה בשנת 2013 הקים חמישה מרחבי שירות בפרישה גיאוגרפית, כאשר תל אביב מרכז, כפי שאמרה הנציגה של מבקר המדינה, היה מרחב מאוחד.

ניסים אברהם: אני חושב שזה היה הכרח המציאות, כי בסופו של יום היו פעולות שלא היה ברור מי ייתן להן מענה.

ניסים אברהם: פעולות שירות שהיו צריכות להיות לאזרחים.

ניסים אברהם: אני חושב שמרחבי השירות היו הצלחה גדולה מאד בתוך הארגון.

ניסים אברהם: גם אני חשבתי שצריך לשמר את המבנה הארגוני הקיים, כי אני חושב שהשירות ברשות השתפר.

שלי יחימוביץ': הקיים – זה הקיים אחרי הרפורמה.

ניסים אברהם: אחרי הרפורמה, הנוכחי.

ניסים אברהם: אמרתי את זה גם בדיונים קודמים.

שלי יחימוביץ': כלומר חשבת שלא צריך לעשות עוד רפורמה על הרפורמה שהייתה.

ניסים אברהם: זו הייתה עמדתי, ככה אמרתי.

ניסים אברהם: היו דיונים - - -

שלי יחימוביץ': סליחה שאני מפסיקה אותך.

שלי יחימוביץ': מה שאנחנו רואים עכשיו זה עוד סוג של מיני רפורמה בעצם?

ניסים אברהם: אני לא יודע להגיד את ההגדרות המקצועיות, אם זה מיני רפורמה או - - -

שלי יחימוביץ': זה שינוי משמעותי של הרפורמה?

ניסים אברהם: יש כאן שינוי של הכפפה של מנהלות מרחבי השירות מהכפיפות למטה החטיבה.

שלי יחימוביץ': ומה המשמעות של זה?

שלי יחימוביץ': איך זה מקרין בסוף על דפוסי ההתנהלות?

ניסים אברהם: אלף העתיד יגיד.

ניסים אברהם: אני חושב שהיום היתרון – וזה גם מה שאמרתי בעבר – שלמעשה היתרון הוא ההתמקצעות.

ניסים אברהם: כמו שישראל אמר קודם, יש את הנושא של ההתמקצעות, יש את הנושא של סגירת מעגלי שירות ואני מקווה שנצליח גם בעתיד לשמר את הדבר הזה, כי בסופו של דבר כל התהליך הזה שיפר את מאד רמת השירות.

ניסים אברהם: אני רק אומר שברמה של תלונות הציבור כנגד השירות, ירדנו למקום 20 ואנחנו גוף שגובה כסף בממשלה, עם מעט מאד תלונות באופן יחסי ללפני הרפורמה.

ניסים אברהם: ואני מקווה מאד שנצליח לשמר את הדבר הזה בסופו של דבר.

שלי יחימוביץ': אוקיי.

שלי יחימוביץ': איתן, קודם כל ברוך הבא, אבל רק שתדע, זה לא הדיון שאתה ביקשת.

איתן ברושי: אחרת הייתי פה מההתחלה.

שלי יחימוביץ': לא, מי שביקש את הדיון המהיר דרש שזה יהיה בנוכחות המנכ"ל עדיאל שמרון וכיוון שהוא לא יכול היה להגיע לישיבה הזאת אז קבענו ישיבה נוספת עם עדיאל שמרון לצורך הדיון המהיר שלכם.

איתן ברושי: יש לנו תאריך, נכון.

איתן ברושי: אני באתי לפה לכמה דקות בהפסקה של ועדת הכספים.

שלי יחימוביץ': בסדר, הכל בסדר, רק פשוט שלא תהיינה אי הבנות.

איתן ברושי: בסדר.

שלי יחימוביץ': הסתדרות ועובדים – מי אתם רוצים שידבר, יו"ר הוועד?

שלי יחימוביץ': יו"ר ועדת עובדי רשות מנהל מקרקעי ישראל, גיל איזנשטיין קנה, בבקשה.

גיל איזנשטיין קנה: אז בוקר טוב ותודה על הדיון החשוב הזה.

גיל איזנשטיין קנה: אני עובדת במינהל למעלה מ-15 שנה, אז אני ראיתי את המינהל לפני ולפנים.

שלי יחימוביץ': את עורכת דין במקצועך, נכון?

גיל איזנשטיין קנה: אני עורכת דין בהכשרתי, כן.

גיל איזנשטיין קנה: כיום אני לא בתפקיד משפטי.

גיל איזנשטיין קנה: המינהל היה גוף - - -

מירב בן ארי: את יושבת ראש הוועד?

גיל איזנשטיין קנה: כן, אני יושבת ראש הוועד.

מירב בן ארי: לא שמעתי, סליחה.

גיל איזנשטיין קנה: סליחה.

גיל איזנשטיין קנה: המינהל היה גוף חבוט והיה על סף סגירה, בגלל שהוא היה מנוהל בצורה מאד מאד בעייתית לאורך השנים ומוזנח.

גיל איזנשטיין קנה: בכל הדיונים העובדים לא היו הבעיה.

גיל איזנשטיין קנה: העובדים באו לעבוד ורוצים לעבוד ושמחים שהארגון פורח ומתפתח.

גיל איזנשטיין קנה: השינוי המבני עשה מהפכה מאד גדולה במינהל.

גיל איזנשטיין קנה: אנחנו עברנו התמקצעות.

גיל איזנשטיין קנה: יש מרחב עסקי שמטפל בעסקאות ובשיווק והגדילו את השיווקים בפי שניים, כמו שאמר פה סמנכ"ל הרשות.

גיל איזנשטיין קנה: השמירה הגדילה את האכיפה.

גיל איזנשטיין קנה: השירות לקהל מאפשר למנהלים.

גיל איזנשטיין קנה: העובדה שמרחבי השירות קמו, מאפשרת למנהלים העסקיים להתמקד בשיווק ובעסקי ולא לטפל בשירות, בחוכרים, בחוזים.

שלי יחימוביץ': וזה דבר טוב.

גיל איזנשטיין קנה: וזה דבר שמוכיח את עצמו.

גיל איזנשטיין קנה: הוא מוכיח את עצמו בתוצאות.

גיל איזנשטיין קנה: הגיעה ההנהלה לפני שנתיים והתחילה לדבר על רפורמה חדשה.

גיל איזנשטיין קנה: אל תתבלבלו – זה לא התאמות ארגוניות, זה מכבסת מילים.

גיל איזנשטיין קנה: זה שינוי ארגוני.

גיל איזנשטיין קנה: זה לקחת את הארגון הזה ולייצר אותו בחזרה למינהל מקרקעי ישראל.

גיל איזנשטיין קנה: כי מינהל מקרקעי ישראל היה מוקם משישה מחוזות, שיש בהם שמירה ושירות.

גיל איזנשטיין קנה: בדיוק אותו דבר, עם מנהלי חטיבות שקודם היו מנהלים מרחבים והיום הם הופכים להיות כמו מנהלי אגפים.

גיל איזנשטיין קנה: מנהל מינהל עם מוטת שליטה מאד רחבה.

גיל איזנשטיין קנה: בדיוק כמו שהיה המינהל הקודם.

גיל איזנשטיין קנה: מנהלים באים והולכים.

גיל איזנשטיין קנה: לנו חשוב הארגון שלנו.

גיל איזנשטיין קנה: זה מקום העבודה שלנו.

גיל איזנשטיין קנה: אנחנו רוצים שהוא יהיה טוב.

גיל איזנשטיין קנה: אנחנו רוצים שהוא יצליח.

גיל איזנשטיין קנה: אנחנו רוצים שהקרקע במדינת ישראל תנוהל היטב.

מירב בן ארי: מה זאת אומרת מנהלים באים והולכים?

מירב בן ארי: הם עובדים בארגון.

גיל איזנשטיין קנה: העובדים פחות באים והולכים.

גיל איזנשטיין קנה: העובדים נשארים.

גיל איזנשטיין קנה: יש פה מנהל 30 שנה.

מירב בן ארי: כמה שנים?

מירב בן ארי: 30-40 שנה?

גיל איזנשטיין קנה: בבקשה?

מירב בן ארי: אני שואלת, אם מנהלים באים והולכים, גם עובדים באים והולכים.

גיל איזנשטיין קנה: לא בקצב מהיר מדי.

גיל איזנשטיין קנה: למנהל הרשות יש לו קצובת כהונה של 5 שנים.

מירב בן ארי: עזבי רגע את מנהל הרשות.

גיל איזנשטיין קנה: אבל מנהל הרשות מוביל את הרפורמה.

גיל איזנשטיין קנה: הרפורמה היא פעולה שלו.

גיל איזנשטיין קנה: התנהל פה מהלך מתחת לרדאר, כי יש דו"ח מקנזי, דו"ח אחד.

גיל איזנשטיין קנה: הביאו חברה חיצונית שתנסה לקלוע למטרה לרצון של האנשים.

גיל איזנשטיין קנה: אגב, לא ברור לי למה, כי אם הכל מוצלח וטוב, אז למה צריך לעשות שינוי?

גיל איזנשטיין קנה: הדו"ח הזה גנוז.

גיל איזנשטיין קנה: אף אחד לא רואה אותו.

גיל איזנשטיין קנה: גם ועד העובדים לא ראה אותו.

גיל איזנשטיין קנה: לא הציגו אותו לציבור.

גיל איזנשטיין קנה: העובדים לא ראו אותו.

גיל איזנשטיין קנה: לא התנהל בארגון דיון על זה, ואנחנו מכירים דברים אחרים.

גיל איזנשטיין קנה: כי כשהיה שינוי ארגוני, העובדים ראו את השינוי הזה.

גיל איזנשטיין קנה: לא גילו אותו באיזה חוזר שנשלח אליהם - תוך 10 ימים אני משנה את המבנה ואתם תתיישרו לפי מה שיש.

שלי יחימוביץ': אני גם רוצה להוסיף שכשהייתה הרפורמה, ה-רפורמה במינהל מקרקעי ישראל – שאני חייבת להודות שאני לא הייתי בין התומכים שלה – התנהלו כאן דיונים סוערים ביותר בכנסת, בכמה ועדות, בממשלה.

גיל איזנשטיין קנה: נכון.

שלי יחימוביץ': במליאה.

שלי יחימוביץ': אנחנו בדקנו כל תו ותו.

שלי יחימוביץ': ישב כאן מנכ"ל מינהל קרקעי, אז קראו לו יושב ראש - - -

גיל איזנשטיין קנה: מנכ"ל מנהל מקרקעי ישראל הוא היה.

שלי יחימוביץ': אז היה ירון ביבי, זיכרו לברכה, שישב כאן כל דיון וכאן מירב, אני מסבירה למה כינסתי את הדיון הזה, כאן מתברר שבעצם מתנהל עכשיו שוב שינוי ארגוני מאד מאד דרמטי, שלא ידענו עליו.

מירב בן ארי: והעובדים לא יודעים על השינוי הארגוני הזה?

שלי יחימוביץ': שנייה, אני רק רוצה להגיד.

שלי יחימוביץ': בניגוד לזה שהרפורמה ההיא נעשתה ברוב עם ותוך דיון ציבורי ובכנסת, כאן מתברר שבפברואר הממשלה הסמיכה את המנכ"ל הנוכחי לבצע התאמות ארגוניות ותחת הכסות הזאת של התאמות ארגוניות, יצא חוזר מנכ"ל שהוא מייצר דרמה מאד גדולה במבנה הארגוני, שהיא סוג של מיני רפורמה.

שלי יחימוביץ': אז מה שאני אומרת זה, שעוד לפני שהחלטנו אם זה טוב או רע, שנדע על זה.

שלי יחימוביץ': אנחנו חברי כנסת, זה רפורמה דרמטית.

מירב בן ארי: כן.

מירב בן ארי: רק שאלתי אם העובדים בעניינים.

שלי יחימוביץ': יש ועדה לרפורמות מבניות, למה שזה לא יעבור דרכה?

שלי יחימוביץ': יש ועדת כלכלה, למה שזה לא יעבור דרכה?

שלי יחימוביץ': אז אנחנו בעקבות הדו"ח של המבקר עוד על ביצוע הרפורמה הקודמת.

מירב בן ארי: הבנתי.

שלי יחימוביץ': אז זאת הסיבה שהתכנסנו כאן.

מירב בן ארי: אוקיי.

שלי יחימוביץ': כן, בבקשה גיל, תמשיכי.

גיל איזנשטיין קנה: אני רוצה להגיד שגם מקריאת המסמך לא ברור עדיין סופית מה הרפורמה, כי לגבי אחד המרחבים עוד תינתן החלטה; ומצד שני לפי ההודעה אנחנו כבר נכנסים למהלך.

מירב בן ארי: רגע, אני חייבת לשאול אותך.

מירב בן ארי: איך זה משפיע על העובדים, חוזר המנכ"ל וההתאמות שיושב הראש ציין.

שלי יחימוביץ': זהו, פרטי באמת את הדבר הזה.

גיל איזנשטיין קנה: אז אני אסביר.

גיל איזנשטיין קנה: יש פה הכפפת סמכויות, יש פה אנשים שהתמנו להיות מנהלי מרחב לפני שלוש וארבע שנים, הלכו לתפקיד הזה ועכשיו הם כבר לא מנהלי מרחב.

גיל איזנשטיין קנה: הגדרת התפקיד לא נשלחה אליהם.

גיל איזנשטיין קנה: לא אמרו להם מה הם אמורים לעשות.

גיל איזנשטיין קנה: רק אמרו להם אתם כפופים.

גיל איזנשטיין קנה: מה המשמעות?

גיל איזנשטיין קנה: אין משמעות?

מירב בן ארי: אז מה המשמעות?

גיל איזנשטיין קנה: אני לא יודעת להגיד לך.

מירב בן ארי: אבל זה פוגע להם בשכר?

מירב בן ארי: בתנאים?

גיל איזנשטיין קנה: העובדים לא באים רק בשביל שכר.

גיל איזנשטיין קנה: יש מחקרים - - -

מירב בן ארי: הוספתי ישר תנאים, אל תדאגי.

מירב בן ארי: אני לא חושבת שעובד - - -

גיל איזנשטיין קנה: לא, לא רק תנאים, גם מה אתה עושה.

גיל איזנשטיין קנה: בואי, אנחנו לא באים - - -

מירב בן ארי: אין בעיה, תסבירי לי איך זה משפיע על העובד תכלס.

מירב בן ארי: הוא כבר לא מנהל מרחב - - -

שלי יחימוביץ': רגע, רגע, חברים, עוד לפני שמדברים על איך זה פוגע - - -

מירב בן ארי: לא, רק שאלתי איך זה משפיע.

שלי יחימוביץ': רגע, מירב, יש עוד - - - ביחסי עבודה והוא לדבר עם העובדים.

מירב בן ארי: אין בעיה.

שלי יחימוביץ': אז כאן נאמר שמלכתחילה, אני לא יודע, זה נכון?

גיל איזנשטיין קנה: אין הידברות.

שלי יחימוביץ': שכל חוזר המנכ"ל הזה יצא בלי הידברות בכלל עם נציגי העובדים.

דוד מזרחי: כבוד יושבת הראש, אני לא חושב שנכון להיכנס פה לדיונים שנערכו ב- - -

שלי יחימוביץ': קודם כל אני אחליט על מה אנחנו נדבר.

שלי יחימוביץ': אתה כל הזמן אומר זה לא המקום, זה לא המקום.

שלי יחימוביץ': זה לא המקום, זה לא המקום.

דוד מזרחי: כי אנחנו באנו ל- - -

שלי יחימוביץ': כאן זה המקום, אוקיי?

דוד מזרחי: אין בעיה.

דוד מזרחי: אני רק אומר ותקנו אותי אם אני טועה, ואם כן נוציא סיכומי דיון שיש לנו.

דוד מזרחי: בשנה וחצי האחרונות דנים עם נציגי העובדים.

דוד מזרחי: הצגנו להם מספר פעמים את המבנה הארגוני שאנחנו צופים לעשות.

דוד מזרחי: להגיד שלא דיברנו על זה עם העובדים, אני לא רוצה להשתמש במילים - - -

שלי יחימוביץ': בסדר.

דוד מזרחי: אבל שוב אני אומר, כל היתרונות שנאמרו כאן - - -

גיל איזנשטיין קנה: הדברים לא מדויקים.

גיל איזנשטיין קנה: עד היום הוא - - -

שלי יחימוביץ': רגע, רגע, גיל, שנייה.

דוד מזרחי: כל הדברים שנאמרו כאן, הכל אנחנו מקבלים.

דוד מזרחי: אני מקבל לגמרי את כל מה שנאמר על ידי שני המנהלים, שני החברים שלי לעבודה.

דוד מזרחי: אנחנו נשמר את כל היתרונות.

שלי יחימוביץ': גם הם לא מאושרים מהשינוי הזה, גם מנהלי החטיבות.

דוד מזרחי: שוב, תפקידנו כנציגי - - -

שלי יחימוביץ': שמעתי, אם לא טעיתי, בזיהוי מה שהם אמרו.

שלי יחימוביץ': אמרו מנהלי החטיבות שלך שהם לא מרוצים מהשינוי הזה.

דוד מזרחי: זה לא אומר שהשינוי הוא טוב או לא טוב.

דוד מזרחי: זה דווקא מראה על שיח שיש בתוך הארגון ואפשר לחלוק אחד על השני, אבל בסוף מתקבלות החלטות מה שצריך לעשות ולא - - -

מירב בן ארי: אני עוד לא הבנתי מה השינוי.

מירב בן ארי: אני מתנצלת.

מירב בן ארי: מה השינוי?

מירב בן ארי: גם יושבת ראש הוועדה שאלה מה השינוי תכלס.

שלי יחימוביץ': רגע, את סיימת?

שלי יחימוביץ': אני לא רוצה שיפסיקו אותך - - -

גיל איזנשטיין קנה: לא, בדיוק.

גיל איזנשטיין קנה: אז אני רוצה להגיד ככה - - -

שלי יחימוביץ': תשלימי בשקט את מה שיש לך להגיד.

גיל איזנשטיין קנה: אוקיי.

גיל איזנשטיין קנה: אז קודם כל הייתה חטיבת שמירה שהייתה עצמאית ונשללה העצמאות שלה.

גיל איזנשטיין קנה: הכפיפו את הסמכויות של האנשים לגורמים אחרים.

גיל איזנשטיין קנה: ביטלו מרחבי שירות עצמאים, שהוקמו במטרה לרכז את הטיפול באזרחים ובכך לפנות את המרחבים העסקיים והעבירו אותם.

גיל איזנשטיין קנה: גם לפי הנייר הזה זה לא סופי, כי ההנחיה למרחבי השירות אומרת שהנחיות עבודה מפורטות לגבי מרחב השירות יפורסמו עד תחילת יוני.

גיל איזנשטיין קנה: אנחנו כבר מכפיפים אותם, אבל את הנחיות העבודה הם יגלו אחר כך.

גיל איזנשטיין קנה: יש פה משהו שהוא לא אפוי אפילו.

גיל איזנשטיין קנה: לגבי החיכוך, אז מנהל המרחב העסקי, שהיה פנוי עכשיו רק על שיווקים ורק לייצור עסקאות, עכשיו, מרגע שהוא הגורם שמתכלל את הכל, אז כל הפניות יגיעו אליו.

גיל איזנשטיין קנה: עכשיו הוא עוד פעם יחזור להתעסק - - -

מירב בן ארי: אז מה?

מירב בן ארי: אני רוצה להבין, את באת לפה כדי להגיד ששינוי לכם את ה - - -

שלי יחימוביץ': מירב, את יודעת שזאת פעם שלישית שאת מגיעה לוועדה כדי לצעוק על אנשים.

מירב בן ארי: דרך אגב, אני רוצה להגיד לך שבוועדה האחרונה שהיינו ביחד ישבו כאן שניים לידי ואני ממש לא צעקתי.

שלי יחימוביץ': בסדר.

גיל איזנשטיין קנה: אז רק עכשיו?

גיל איזנשטיין קנה: אני מקווה שזה לא אישי.

שלי יחימוביץ': אבל למה את צועקת עליה?

שלי יחימוביץ': מה את רוצה מהחיים שלה?

מירב בן ארי: להזכיר לך, אז זה לא נכון להגיד לי שאני תמיד צועקת על אנשים, כי את יודעת מה היה כאן והיינו כאן ביחד ודווקא אני הייתי הגורם המאזן בדיון האחרון.

מירב בן ארי: אני פשוט לא מצליחה להבין, שלוש פעמים אני שואלת אותך מה השינוי, את אומרת לי מנהל המרחב יקבל יותר תפקיד.

מירב בן ארי: אני חברה שלוש שנים בוועדה לנגע הסמים, משהו אחר.

מירב בן ארי: לקחו את הרשות למלחמה בסמים העבירו אותה ממשרד אחד למשרד אחר.

מירב בן ארי: אז העבירו.

מירב בן ארי: שאלתי – זה שינה את השכר?

מירב בן ארי: שינה את התנאים?

מירב בן ארי: שינה?

מירב בן ארי: בינתיים אני רק שומעת ששינו את הכפיפות.

גיל איזנשטיין קנה: כן, שינו את - - -

שלי יחימוביץ': רגע, רגע, מירב, את סיימת את השאלה או שאת רוצה להוסיף עליה?

מירב בן ארי: כן, אני אשמח.

מירב בן ארי: גם את שאלת – לדעת איך באמת, הרי חשוב לנו העובדים.

מירב בן ארי: אני באמת אומרת לך, חשוב לנו העובדים.

מירב בן ארי: תגידי לי איך זה משפיע על העובדים?

מירב בן ארי: שלחו אנשים הביתה?

מירב בן ארי: פגעו להם בתנאים?

מירב בן ארי: אני שואלת אותך.

שלי יחימוביץ': רגע, רגע, מירב.

מירב בן ארי: זהו, סיימתי.

שלי יחימוביץ': סיימת לגמרי כל שאלה שרצית לשאול?

מירב בן ארי: בינתיים.

שלי יחימוביץ': לא, כי אני רוצה שלא תתפרצי לכל משפט שלה ותתני לה לדבר.

מירב בן ארי: אוקיי, בסדר, זה מקובל עלי.

שלי יחימוביץ': אוקיי, תודה.

שלי יחימוביץ': גיל, בבקשה.

גיל איזנשטיין קנה: אז אני אגיד ככה, אז כמו שאמרתי, קודם כל לא התנהל שום שיח רציני.

גיל איזנשטיין קנה: דו"ח מקנזי הוסתר מעינינו, למרות שביקשנו אותו.

גיל איזנשטיין קנה: ניהלו ישיבות עקרות שביקשנו לראות את המבנה הארגוני ואמרו לנו עוד לא גמרנו, עוד לא גמרנו, עוד לא גמרנו, עוד לא גמרנו.

גיל איזנשטיין קנה: פעם ראשונה שראינו מסמך רשמי זה הנייר הזה.

גיל איזנשטיין קנה: וכן, אנשים נושאים תפקיד, יש להם תיאור תפקיד, יש להם סמכויות, יש להם מעמד שהם עשו ומעצם זה שמשנים אותו, אז כן, הם נפגעים.

גיל איזנשטיין קנה: הדבר צריך להיעשות בהידברות ולא נשתה הידברות וחבל שארגון שמתנהל בצורה כל כך טובה, מגיעה הנהלת המינהל ומנסה לשבש בו את התהליכים ולייצר דברים לא טובים.

גיל איזנשטיין קנה: למה לפגוע?

גיל איזנשטיין קנה: מה, אנחנו לא עושים עבודה טובה?

גיל איזנשטיין קנה: אנחנו לא עושים עבודה?

גיל איזנשטיין קנה: אז למה לשנות?

מירב בן ארי: את לא צריכה להטיח בי, אני רק רציתי לדעת מה השתנה ועד עכשיו לא הבנתי.

גיל איזנשטיין קנה: אז למה לשנות?

שלי יחימוביץ': אני דווקא הבנתי.

מירב בן ארי: אוקיי.

שלי יחימוביץ': עורך דין יאיר אלגאוי, מחזיק תיק מנהל מקרקעי ישראל בהסתדרות, בבקשה.

יאיר אלגאוי: בוקר טוב.

יאיר אלגאוי: בהמשך לדוברים שהשמיעו, אם זה ממבקר המדינה ובפרט שני הגורמים המקצועיים של רשות מקרקעי ישראל, מנהל חטיבת שמירת הקרקע ישראל סקופ ומנהל חטיבת השירות ניסים אברהם, כששומעים אותם גברתי, יושבת ראש, הוועדה צריך להבין את עומק השינוי שהם חווים ואני בכוונה מתחיל עם שני מנהלי החטיבות ברשות, כגורמי המקצוע הבכירים ביותר שמועסקים ברשות שנים רבות.

יאיר אלגאוי: כי כשקוראים את החלטת הממשלה, החלטת הממשלה נסמכת לא פחות ולא יותר על דו"ח של חברה חיצונית.

שלי יחימוביץ': מקנזי?

יאיר אלגאוי: מקנזי, כן.

יאיר אלגאוי: זה גם כתוב בהחלטת הממשלה, בדברי ההסבר.

שלי יחימוביץ': אולי ניתן למקנזי לנהל את המדינה באופן כללי.

יאיר אלגאוי: כן.

שלי יחימוביץ': שיישבו בתור הממשלה.

יאיר אלגאוי: ואז כתוב בניתוח המבנה לאחר הרפורמה: כמענה לבעיות שונות שעלו מהפעילות השוטפת, הוזמנה עבודת אבחון ארגוני מחברת הייעוץ האסטרטגי מקנזי.

יאיר אלגאוי: מטרתה המרכזית - - -

שלי יחימוביץ': זו החלטת הממשלה מפברואר?

יאיר אלגאוי: כן, כן, זו החלטת הממשלה מפברואר.

יאיר אלגאוי: ואז רואים שהמטרה זה לבחון את תהליכי העבודה, התאמה למטרות ולאסטרטגיה, יעילות תהליכית, יעילות ארגונית ויעילות שרותית.

יאיר אלגאוי: אומר פה מנהל חטיבת שמירת הקרקע בקול צלול, ברור מבטלים את התפקיד שלי.

יאיר אלגאוי: הופכים אותי למשהו שהוא יחידת מטה מקצועית ממנהל חטיבה.

יאיר אלגאוי: עכשיו צריך להבין, למעשה – וזה גם בשבילך, חברת הכנסת בן ארי - - -

מירב בן ארי: אני מקשיבה.

יאיר אלגאוי: מה שעושים, עושים את השינוי מלמטה.

יאיר אלגאוי: לא עושים את השינוי מלמעלה.

יאיר אלגאוי: מה הכוונה?

יאיר אלגאוי: משנים את מעמד המרחבים של הרשות ולמעשה מחזירים את הרשות למינהל מקרקעי ישראל.

יאיר אלגאוי: כשאומר סמנכ"ל הרשות כפילויות, זו מילה מכובסת לפיטורים, חברת הכנסת בן ארי.

יאיר אלגאוי: זו מילה מכובסת לפיטורים ויש לנו חשש שהשינוי המבני הזה יוביל לפיטורים.

יאיר אלגאוי: אז הם אומרים שהם רוצים עוד תקנים, אבל אנחנו מכירים את אגף התקציבים באוצר.

מירב בן ארי: אתה אומר שמהחששות שלך, אתה מעלה בפני הוועדה את החששות שלך לעתיד שלכם?

יאיר אלגאוי: אנחנו מעלים חששות.

יאיר אלגאוי: יש לנו חששות.

שלי יחימוביץ': זה לא שהוא - - -

יאיר אלגאוי: זה לא שאני מעלה, אני אומר נדרשת הידברות עם נציגות העובדים.

מירב בן ארי: הוא אמר שיש.

גיל איזנשטיין קנה: אין הידברות.

יאיר אלגאוי: אין הידברות.

יאיר אלגאוי: כשמבצעים שינוי מבני וקוראים לו התאמות ארגוניות, יש משמעות למילים.

יאיר אלגאוי: התאמה ארגונית זה משהו קטן, זה משהו שהוא מה שנקרא שמנהל בשירות המדינה לוקח את העובד הזה מהמשרד שנמצא בצפון היחידה לדרום היחידה באותה יחידה, באותו משרד.

יאיר אלגאוי: זה אומר שינוי.

יאיר אלגאוי: כמו בכנסת, יעבירו את משרדי הוועדה, יתאימו למשרד אחר, אבל זה לא במהות.

יאיר אלגאוי: יותר מזה, זה פוגע בקידומם של העובדים.

יאיר אלגאוי: הרשות נבנתה כחטיבות מקצועיות.

יאיר אלגאוי: חטיבת שמירת הקרקע – לכל העובדים של חטיבת שמירת הקרקע יש מנהל חטיבה, יש להם - - -

גיל איזנשטיין קנה: שמעריך אותם.

יאיר אלגאוי: שמעריך אותם.

יאיר אלגאוי: צריך להבין, בהסכם הקיבוצי, לנו לעובדים מגיע בונוסים, לעובדים מגיע אחוז קידום בשכר על בסיס יעדים והערכות.

יאיר אלגאוי: עכשיו עושים מיקס.

יאיר אלגאוי: זאת אומרת מנהל המרחב העסקי, סביר להניח שהוא יעריך יותר את העובדים במרחב העסקי והעובדים בשירות ובשמירת הקרקע יפגעו.

יאיר אלגאוי: ההשלכות הן השלכות מהותיות, הן קריטיות.

יאיר אלגאוי: מילא שעושים את זה בלי הידברות עם העובדים, נניח לא סופרים אותם, אז הכרזנו סכסוך עבודה ואנחנו נפעל בכל הכלים העומדים לרשותנו.

יאיר אלגאוי: אבל למה לא מקשיבים לגורמי המקצוע ברשות מקרקעי ישראל?

יאיר אלגאוי: למה חברת שירות חיצוני יודעת?

יאיר אלגאוי: למה סטודנטים שבאים מבחוץ ומרחוק יודעים יותר טוב מעובדים בכירים ברשות, שצועקים?

יאיר אלגאוי: הרי היה גם דו"ח מבקר המדינה ודו"ח מבקר המדינה אמר שמחלישים את חטיבת שמירת הקרקע וצריך לחזק את האכיפה.

יאיר אלגאוי: אז לא מחזקים את האכיפה, מחלישים את האכיפה.

יאיר אלגאוי: אז כשמסתכלים על כל הדברים האלה וגם מדברים בהחלטת הממשלה על צמצום החיכוך, ומטילים עלינו לפתוח עוד יום קבלת קהל בשבוע, החל מה-3 ביוני, אז אתה עומד נפעם ושואל – חברה, מה, זה שינוי מינורי?

יאיר אלגאוי: אני זוכרת את 2009, 2010, 2011 – דיונים אל תוך הלילה עם משרד המשפטים ומשרד האוצר ואיזה משרד לא?

יאיר אלגאוי: היו פה כל משרדי הממשלה, משרד ראש הממשלה שהוביל את הרפורמה וישבו פה על כל תג ותג וצעקות עד לאור הבוקר וזה עובר מתחת לרדאר בהחלטת הממשלה ואפילו אומרים תקציב לא רלבנטי.

יאיר אלגאוי: מה זה לא רלבנטי תקציב?

יאיר אלגאוי: מה זה?

יאיר אלגאוי: משנים פה, עושים פה דברים שהם משנים תפיסות עולם.

שלי יחימוביץ': תגיד דוד, יש לי שאלה, למה זה לא עבר לוועדה לרפורמות מבניות של הכנסת?

שלי יחימוביץ': מי עומד היום בראש הוועדה?

שלי יחימוביץ': מירב, מי עומד היום בראש הוועדה?

איתן ברושי: רחל.

מירב בן ארי: רחל עזריה.

שלי יחימוביץ': יש ועדה שהקימו במיוחד לרפורמות מבניות.

מירב בן ארי: כן.

שלי יחימוביץ': זה דבר שזה כל כך ברור שזה צריך להגיע לוועדה הזאת של הכנסת.

שלי יחימוביץ': למה במחשכים?

שלי יחימוביץ': למה בהחלטת ממשלה מעורפלת?

שלי יחימוביץ': למה בחוזר מנכ"ל?

שלי יחימוביץ': למה לא בדיון ציבורי?

שלי יחימוביץ': למה לא לשמוע את הציבור?

שלי יחימוביץ': למה לא לשמוע את כל הגורמים?

שלי יחימוביץ': יש איזו תחושה שזה נעשה ממש ממש בשקט בשקט, עם השלכות מרחיקות לכת.

דוד מזרחי: אני לא יודע על מה מתבססת התחושה.

דוד מזרחי: אני יודע בוודאות- - -

שלי יחימוביץ': על מה?

שלי יחימוביץ': על זה שהתקבלה החלטת ממשלה לאפשר תיקונים, התאמות מבניות ולזה שההתאמות המבניות הפכו לשינויים מבניים דרמטיים ולזה שבסוף הם באים לידי ביטוי בפקקטה חוזר מנכ"ל.

דוד מזרחי: אני אומר שוב, אני מוכן להתייחס לכל הדברים שיאיר העלה פה.

דוד מזרחי: אני חושב שאין פה שום שינוי ארגוני.

דוד מזרחי: יש פה שינוי של כפיפויות של מספר מנהלים ומספר עובדים ברשות ולא יותר מזה.

קריאה: זה משחק מילים.

יאיר אלגאוי: יאיר, לא פוגעים בקידומם של עובדי הרשות.

יאיר אלגאוי: כשאתה אומר כפילויות אתה לא מעמיד עובדת שהיא אמרכלית היום בחטיבת השירות למעשה לשינוי תפקיד או לפיטורים?

דוד מזרחי: יפה, הנה, אני לא רציתי דווקא לסתור אותך אבל אני אגע בדיוק בנקודה הזאת.

דוד מזרחי: היום סביב שולחן הנהלת הרשות יושבים כמנהלי מרחבים עסקיים בתפקידים הבכירים ברשות, שלושה מפקחים לשעבר.

דוד מזרחי: דווקא עולם שייתן להם אפשרות לקידום לכל המקומות נותן להם יותר אפשרויות קידום והעובדים אומרים לנו את זה.

גיל איזנשטיין קנה: אנחנו לא דיברנו על זה, דיברנו על הבונוסים - - -

דוד מזרחי: לא, לא, הוא אמר את זה.

גיל איזנשטיין קנה: לא, הוא אמר את זה על הבונוסים.

דוד מזרחי: נקודה שנייה הוא אמר אפשרות קידום לפני הבונוסים ואני אגע גם בבונוסים, אם אתם רוצים.

דוד מזרחי: דבר שני, האמרכלויות.

דוד מזרחי: חבל שאנחנו יורדים לרזולוציות כאלה, כי אנחנו עבדנו על זה באמת.

דוד מזרחי: ימים ולילות עבדנו על הדבר הזה.

יאיר אלגאוי: אז תחשפו בפנינו את כל העבודה.

דוד מזרחי: אין בעיה, יאיר, הכל - - -

יאיר אלגאוי: למה הכל - - - אני ישבתי איתך, ביקשתי את דו"ח מקנזי, אמרת לי הוא בכספת.

דוד מזרחי: יאיר, ישבתי איתך - - -

שלי יחימוביץ': רגע, דו"ח מקנזי הוא סודי?

דוד מזרחי: דו"ח מקנזי הוא לא סודי.

שלי יחימוביץ': אז למה שלא תעבירו אותו לעובדים, או לוועדה?

מירב בן ארי: שבוע שעבר היה - - -

יאיר אלגאוי: אגב, יש שני דו"חות מקנזי - - -

ענת ברקו: אם זה לא סוד, תן להם שיראו את הדו"ח.

שלי יחימוביץ': אתה מוכן להעביר למבקר המדינה את דו"ח מקנזי?

מירב בן ארי: גם שבוע שעבר היה לנו אותו דבר.

דוד מזרחי: כאשר מבקר המדינה רוצה ממני חומרים הוא יודע לפנות ולא זכור לי שסירבנו להעביר דו"חות.

שלי יחימוביץ': אז אני פונה אליך כיושבת ראש הוועדה לענייני ביקרות המדינה ומבקשת להעביר לוועדה את דו"ח מקנזי.

שלי יחימוביץ': את שני הדו"חות בבקשה.

דוד מזרחי: מה שנחוץ.

דוד מזרחי: אני לא מכיר שני דו"חות, אבל את מה שצריך אנחנו נעביר.

דוד מזרחי: אני חייב להמשיך.

שלי יחימוביץ': רגע, עד מתי תוכלו להעביר לנו את הדו"ח?

ישראל סקופ: אני קיבלתי את דו"ח מקנזי, הוא לא היה סודי ממני.

ישראל סקופ: לא הייתי שותף לו, אבל כדי שלא יהיו אי הבנות, אנחנו קיבלנו, המנהלים הבכירים קיבלו את דו"ח מקנזי.

ישראל סקופ: גם אחרי הדו"ח אנחנו ישבנו על דו"ח מקנזי והתשובה שלהם אלי הייתה שאין לנו שום מחלוקת איתך על העובדות.

ישראל סקופ: המחלוקת שלך איתנו זה על התוצאה.

שלי יחימוביץ': אוקיי.

שלי יחימוביץ': דוד, משפט אחרון.

דוד מזרחי: משפט אחרון.

דוד מזרחי: אני רוצה דווקא - - -

שלי יחימוביץ': עד מתי תעבירו לנו את הדו"ח?

דוד מזרחי: מתי שצריך להעביר.

שלי יחימוביץ': אז תוכלו להעביר לנו אותו היום?

דוד מזרחי: טכנית אפשר להעביר.

דוד מזרחי: אם צריך להעביר, נעביר היום.

שלי יחימוביץ': בסדר גמור.

שלי יחימוביץ': תודה.

דוד מזרחי: אני שוב חייב להגיד, כל ניסיון להראות את זה כאילו זה פוגע במי מהעובדים – אני לא אתן לזה יד שזה יקרה.

דוד מזרחי: אנחנו עובדים על זה שלא יפגע בעובדים.

דוד מזרחי: זה נותן להם אפשרויות קידום.

דוד מזרחי: הוא נגע בעוד דוגמא של האמרכליות.

דוד מזרחי: זה דווקא נותן אפשרות לאנשים להתמקצע במקצועות מקצועיים, עם אפשרות קידום למכלול נושאים ולא בספקטרום המאד מאד ספציפי שלהם.

גיל איזנשטיין קנה: זה ממש מכבסת מילים, אני לא מצליחה להבין.

גיל איזנשטיין קנה: יש עובד בפיקוח שהיום מקבל חוות דעת ממנהל הפיקוח על הערכתו המקצועית בפיקוח.

דוד מזרחי: הוא ימשיך לקבל חוות דעת מהמנהל האישי שלו.

גיל איזנשטיין קנה: רגע, תן לי לסיים.

גיל איזנשטיין קנה: עכשיו לא, יש לו מנהל עקיף ועכשיו המנהל העקיף, אני לא יודעת, כי אתה לא אמרת שום דבר מה קורה.

גיל איזנשטיין קנה: עכשיו מישהו אחר ייתן לו חוות דעת.

גיל איזנשטיין קנה: אז עד עכשיו הוא נמדד - - - ועכשיו הוא נמדד לפי אם הוא עסקי או לא עסקי - - -

שלי יחימוביץ': חברה, אני מפסיקה אתכם רגע.

מירב בן ארי: תשבו ביחד ותדברו, מה?

שלי יחימוביץ': יש כאן נציג של החברה להגנת הטבע?

מירב בן ארי: יש לכם מגשר או משהו?

שלי יחימוביץ': רגע, רגע, חברה, אנחנו לקראת סיכום.

שלי יחימוביץ': אסף זנגורי, רכז מדיניות בחברה להגנת הטבע, בבקשה.

אסף זנגורי: כן, אני מצטער, אנחנו חשבנו שהדיון הוא יותר באמת על דו"ח מבקר המדינה ועל הפיקוח והאכיפה, אבל - - -

שלי יחימוביץ': אז בבקשה.

שלי יחימוביץ': בשביל זה אתה פה.

אסף זנגורי: כן, הדיון כבר היה יותר על - - -

שלי יחימוביץ': זה מה שאני התכוונתי מלכתחילה.

שלי יחימוביץ': כנראה זיהינו בעיות אחרות.

אסף זנגורי: אני אגיד, אני נציג הארגונים הירוקים במועצה הארצית לתכנון ובנייה ורוב מה שמטריד אותנו כארגונים ירוקים זה פגיעה בקרקע וכמובן שהיא מתבטאת בתשתיות ובינוי ואנחנו היום במשבר דיור.

שלי יחימוביץ': אתה מעודכן בשינויים האלה ברפורמה?

אסף זנגורי: בשינויים הקודמים?

שלי יחימוביץ': לא, השינויים האלה, בחוזר מנכ"ל.

אסף זנגורי: לא, לא ידענו על זה.

שלי יחימוביץ': ואתה תוכל לעיין בחוזר המנכ"ל ולהגיד לנו אם יש לזה השלכות על ה - - -

אסף זנגורי: אנחנו יכולים לנסות.

אסף זנגורי: אחת השאלות שלי היא באמת ההשלכות, כי דו"ח מבקר המדינה מציף משהו מאד מטריד, שבאמת יש פגיעה בשטחים פתוחים וחוסר אכיפה, כשמדובר על מיליון דונם של קרקע שהיא נפגעת במידה מסוימת.

שלי יחימוביץ': שעל זה אחראית חטיבת השמירה.

אסף זנגורי: נכון.

אסף זנגורי: ורק בשביל לסבר את האוזן, כל התכנית האסטרטגית של הדיור של המדינה עד שנת 2040 יושבת על פחות קרקע מהמיליון דונם האלה.

אסף זנגורי: אז כשאנחנו נלחמים מאד על פגיעות בקרקע ולקיחה של שטחים פתוחים, יש פה התייחסות מאד מינורית לדבר הזה, לעומת כל הבלגן שאנחנו עושים על התכנית האסטרטגית לדיור.

אסף זנגורי: אז אני חשבתי שהנושא המהותי יהיה פה מה נעשה כבר מאז דו"ח מבקר המדינה ומה ברפורמה הזאת הולך לשנות את האכיפה ואת הפיקוח ואם זה יהיה יותר טוב, אם זה יהיה יותר חזק.

דוד מזרחי: אך ורק יותר טוב.

אסף זנגורי: השאלה איך יותר טוב.

אסף זנגורי: אני אגיד דוגמא אחת שיש לי עם רשות מקרקעי ישראל לאחרונה, זה עניין חוות בודדים.

אסף זנגורי: זאת סוגיה שעולה וחוזרת והפיקוח עליהם.

אסף זנגורי: כל בקשה למידע, כולל חופש המידע בנושא, נתקלת במצב של חוסר הכרה שלהם במצב בשטח.

שלי יחימוביץ': של מי זה שלהם?

אסף זנגורי: של רשות מקרקעי ישראל.

שלי יחימוביץ': של רשות מינהל מקרקעי ישראל?

אסף זנגורי: כן.

שלי יחימוביץ': מה זאת אומרת, איזה חומר ביקשתם?

מירב בן ארי: מה זאת אומרת?

אסף זנגורי: אני ביקשתי איפה יש חוות בודדים, מה מסלול האכיפה עליהם ומה מצבן בשטח ונאמר לי שזה בקשה גדולה מדי ובעייתית ואין להם את המידע הזה.

שלי יחימוביץ': הדברים האלה מוזכרים בדו"ח?

אסף זנגורי: זה נושא קטן בנגיעת קרקע.

שלי יחימוביץ': למה לא העברתם לחברה להגנת הטבע?

אסף זנגורי: לא, שוב, אני רק העליתי נושא קטן בפיקוח קרקע.

דוד מזרחי: אתה רוצה לענות על זה, או שאני אענה?

אסף זנגורי: הנושא הזה הוא אחד מבין רבים.

שלי יחימוביץ': באופן כללי למה אתם פשוט לא-.

שלי יחימוביץ': מה אכפת לכם לשים באתר שלכם את כל הדברים האלה?

דוד מזרחי: שוב, אני - - -

אסף זנגורי: לא, זה נושא קטן.

דוד מזרחי: פתח סוגריים, סגור סוגריים, הייתה כתבה שבוע שעבר על איך רשות מקרקעי ישראל הגדילה באמות אחוזים את הפניות שקיבלה מהציבור ואת המענה הטוב וההולם.

דוד מזרחי: בנושא שלך במקרה אפילו אני טיפלתי בו.

דוד מזרחי: הוא נושא שעובר בין המרחבים.

דוד מזרחי: נכון, הוא נושא לא פשוט, הוא נושא מורכב, יקבל מענה.

אסף זנגורי: שאלה.

דוד מזרחי: אפילו אתה קיבלת את התשובה מ - - -

מירב בן ארי: מתי הגשת את הבקשה שלך, בספטמבר?

אסף זנגורי: השאלה שלנו, אתם אחראים על האכיפה, אתה לא יודע - - -

שלי יחימוביץ': הוא עדיין עובר בין המרחבים - - -

אסף זנגורי: בלחיצת כפתור להגיד לי - - -

מירב בן ארי: אני רוצה להגיד לך משהו.

מירב בן ארי: תשמע רגע, באמת, קודם כל אתם צריכים לדבר ואו שאתם צריכים מגשר או מישהו שידבר ביניכם, כי חבל, אין פה פערים כאלה גדולים.

דוד מזרחי: אין פערים בכלל.

מירב בן ארי: אין פערים.

מירב בן ארי: פשוט תשבו.

מירב בן ארי: רגע, אני רק רוצה לומר עוד משהו אחד.

מירב בן ארי: פשוט כי אתם מדברים, הם מדברים ובאמת אנחנו יושבים פה הרבה זמן, רואים פערים בין עובדים למעסיקים, אין ביניכם פער כזה גדול.

מירב בן ארי: אבל אתם גם בסופו של דבר כאילו, גם פה אני כל הזמן נתקלת וגם בשבוע שעבר נתקלנו בזה עם שני גורמים שעשו הסכם.

מירב בן ארי: פעם זה דלויוט עשו וגם לא נתנו את הדו"ח.

מירב בן ארי: אם יש דברים שהם לא - - - הם לא פוגעים, תנו לאנשים לדעת.

מירב בן ארי: מה הבעיה?

מירב בן ארי: מה הבעיה לדעת כמה חוות בודדים יש היום בנמצא.

מירב בן ארי: יש חוות.

דוד מזרחי: עובדים על - --

מירב בן ארי: מספטמבר, כולה לקחת, לשים את חוות הבודדים שיידע ותשחרר את הבן אדם.

מירב בן ארי: אני לא מצליחה להבין למה כל דבר פה כל כך מסובך.

מירב בן ארי: לדעת כמה חוות בודדים יש?

מירב בן ארי: אני אסע עכשיו מתל אביב, אני יכולה לספור לך לבד, לפחות באזור מסוים.

מירב בן ארי: מה הסיפור?

מירב בן ארי: אתה בטח יודע כמה חוות בודדים יש במדינה.

דוד מזרחי: ישראל, אתה רוצה?

ישראל סקופ: אני מוכן להתייחס.

שלי יחימוביץ': לא, לא, לא.

שלי יחימוביץ': זה לא דיון - - -

מירב בן ארי: לא, אני רק אומרת שזה - - -

ישראל סקופ: מה ההגדרה של חוות בודדים - - -

שלי יחימוביץ': זה לא דיון על חוות בודדים, סליחה.

מירב בן ארי: זה דיון על שקיפות.

מירב בן ארי: פשוט להעביר דברים ולעשות דברים יותר קל.

אסף זנגורי: הדיון הוא שדו"ח מבקר המדינה מעלה מצב מאד מטריד בשמירה על הקרקע של המדינה, שזה אחד התפקידים של רשות מקרקעי ישראל.

שלי יחימוביץ': של חטיבת השמירה רשות מקרעי ישראל.

מירב בן ארי: חטיבת השמירה, כמובן.

אסף זנגורי: ואחד הדברים שהוא מעלה פה, זה באמת להגביר את כוחה ולחזק את העניין הזה ולחזק את הפיקוח ואת האכיפה.

אסף זנגורי: השאלה אם משהו ברפורמה הזאת או ברפורמה הקודמת שינה את המצב.

שלי יחימוביץ': או בחוזר מנכ"ל.

אסף זנגורי: לא, חוזר המנכ"ל הזה מתייחס למצב שהוא משפר משמעותית את הנושא, כי זו אחת הביקורות הגדולות ביותר שמבקר המדינה העלה בנושא ועכשיו - - -

קריאה: ההיפך.

אסף זנגורי: מה ההיפך?

שלי יחימוביץ': אוקיי, אתה סיימת?

שלי יחימוביץ': אנחנו מתקרבים לסיכום וזו לא תהיה הישיבה האחרונה בעניין.

שלי יחימוביץ': יאיר אלגאווי, אתה רוצה לומר מילה לסיכום?

שלי יחימוביץ': בבקשה.

שלי יחימוביץ': אתה יכול להתייחס גם לדברים של נציג החברה להגנת הטבע.

יאיר אלגאוי: האמת היא שאנחנו פחות - - -

שלי יחימוביץ': כי הסוגיה שהוא מעלה היא מהותית, כי גם אני אמרתי כאן בהתחלה – אנחנו מדברים על הקרקע של מדינת ישראל, שהיא נושא הרה גורל וחשוב ונשאלת השאלה, אם כרגע אנחנו מדברים על הרפורמה של הרפורמה, האם הדבר הזה מחזק את השמירה על הקרקע או להיפך.

יאיר אלגאוי: אין ספק שלפחות כששומעים את מנהל חטיבת שמירת הקרקע, מחלישים את חטיבת שמירת הקרקע ברשות.

יאיר אלגאוי: כאשר מכפיפים את מנהלי המרחבים בשמירת הקרקע למנהלי המרחב העסקי, סדר העדיפויות משתנה ואין ספק שמנהל החטיבה לא קובע מרגע זה כלום ביחס - - -

שלי יחימוביץ': אלא מי?

יאיר אלגאוי: מנהל המרחב העסקי, שכפוף למנהל החטיבה העסקי.

יאיר אלגאוי: זאת אומרת גם אם יהיה - - -

דוד מזרחי: לא, הוא לא כפוף למנהל החטיבה העסקית, הוא כפוף למנהל הרשות.

יאיר אלגאוי: מנהל הרשות?

דוד מזרחי: מנהל המרחב העסקי כפוף למנהל הרשות.

יאיר אלגאוי: אדרבא ואדרבא.

יאיר אלגאוי: זה רק מחמיר את המצב.

שלי יחימוביץ': ומנהל חטיבת השמירה?

דוד מזרחי: מנהל חטיבת השמירה גם כפוף למנהל הרשות.

דוד מזרחי: אם האמירה פה שמנהל הרשות פחות רוצה לטפל באכיפה על הקרקע, זה אמירה בעייתית.

דוד מזרחי: החוק - - -

שלי יחימוביץ': אבל יכול להיות שהמשמעות היא שהשיקולים של הקרקע של מדינת ישראל עוברים יותר לאלמנט עסקי מאשר לאלמנט של טובת המדינה?

דוד מזרחי: ממש ממש לא.

דוד מזרחי: חס ושלום.

דוד מזרחי: אלף גם עסקי זה לטובת המדינה ואני לא אכנס לזה, אבל ממש ממש לא.

שלי יחימוביץ': לא בהכרח.

שלי יחימוביץ': שיקולים עסקיים הם לא תמיד - - -

דוד מזרחי: ממש לא.

דוד מזרחי: זה מה שניסיתי להעביר לאורך כל הדיון.

שלי יחימוביץ': למאות הבאות.

דוד מזרחי: השיקול פה הוא יעילות תפעולית במרחב הגיאוגרפי ותו לא.

יאיר אלגאוי: איזו יעילות תפעולית יש כשמנהל רשות מקרקעי ישראל מתחיל להכפיף אליו מנהלי מרחבים?

יאיר אלגאוי: הוא יעריך אותם מקצועית?

יאיר אלגאוי: מה, הוא יהיה המנהל העקיף של כל העובדים?

יאיר אלגאוי: חוזרים להיות מה?

גיל איזנשטיין קנה: מינהל מקרקעי ישראל, בדיוק.

גיל איזנשטיין קנה: זה מינהל מקרקעי ישראל.

יאיר אלגאוי: היו מחוזות, מינהל מקרעי ישראל - - - משהו פה לא מסתדר.

שלי יחימוביץ': טוב, המשפט האחרון יהיה של דוד ואנחנו נסכם את הדיון וזו לא תהיה הפעם האחרונה.

שלי יחימוביץ': דוד מזרחי, בבקשה.

דוד מזרחי: שוב אני אומר, אני חושב שחובתנו לעשות את ההתאמות האלה אם אנחנו מאמינים בהן כהנהלה.

דוד מזרחי: ההתאמות האלה תכליתן אך ורק כפיפות ניהולית, אין בהן שום שינוי תכני; ולצערי או לשמחתי, בסוף כמו שיאיר אמר, בסוף לטעמו המשמעות היא תקציבית.

דוד מזרחי: ולצערי יש לי תחושה שכל הדיון סביב הדבר הזה הוא בסוף איך להרוויח מהמהלך ולא על התוכן וזה חבל לי מאד.

שלי יחימוביץ': מה זה איך להרוויח?

דוד מזרחי: אני אומר, אני מקווה מאד שהדיון פה לא נסב בשביל להרוויח כמה - - -

יאיר אלגאוי: אולי תפרש אותי יותר, כי אני לא הצלחתי להבין.

שלי יחימוביץ': זאת אמירה מאד מאד לא נעימה.

דוד מזרחי: אני אומר, אנחנו יושבים שעות וימים עם נציגי העובדים.

דוד מזרחי: הצגנו להם את הדברים - - -

גיל איזנשטיין קנה: שום דבר.

גיל איזנשטיין קנה: שנה - - -

דוד מזרחי: למעלה משנה הצגנו את זה.

דוד מזרחי: אני מוכן להראות - - -

גיל איזנשטיין קנה: הפעם הראשונה שהצגתם זה את החוזר הזה וגם - - - כתוב את מנהל מרחב השירות תראו אחרי השינוי.

גיל איזנשטיין קנה: איך זה?

גיל איזנשטיין קנה: עושים קודם שינוי ואחרי זה העובדים יבינו מה ההשלכות שלו?

דוד מזרחי: במסגרת השקיפות נציג גם את - - - הדיון.

גיל איזנשטיין קנה: איזו שקיפות?

דוד מזרחי: עם המצגות ועם השקפים - - -

גיל איזנשטיין קנה: חברת הכנסת בן ארי, קודם עושים את השינוי ואז העובדים יבינו מה ההשלכות שלו?

גיל איזנשטיין קנה: ככה זה הולך?

מירב בן ארי: לא.

מירב בן ארי: דרך אגב, אני לא אמרתי את זה לכל אורך הדיון.

מירב בן ארי: אני אמרתי לפני דקה שתדברו ביניכם.

גיל איזנשטיין קנה: אז זה מה שנעשה כרגע.

גיל איזנשטיין קנה: הודיעו שיש שינוי ב-3 ביוני - - -

מירב בן ארי: אני לא שם.

שלי יחימוביץ': כן, היא לא אשמה.

גיל איזנשטיין קנה: לא - - -

מירב בן ארי: לא, אני אמרתי למה אתם לא מדברים.

גיל איזנשטיין קנה: אז אני לא מבינה - - -

יאיר אלגאוי: אנחנו מדברים.

יאיר אלגאוי: רגע, מסתירים מאיתנו את המידע, מה זה לא מדברים?

מירב בן ארי: אבל לפני דקה אמרתי שכל מדיניות ההסתרה הזאת - - -

יאיר אלגאוי: נכון, יש מדיניות של הסתרה ועכשיו אומרים שאנחנו רוצים תקציב?

יאיר אלגאוי: אני כבר לא מבין.

שלי יחימוביץ': טוב.

שלי יחימוביץ': דוד, משפט אחרון בבקשה.

יאיר אלגאוי: הרי אמרו שזה ללא עלות תקציב.

שלי יחימוביץ': יאיר, אני מבקשת.

שלי יחימוביץ': דוד.

דוד מזרחי: אני אומר אנחנו נשמח לעבוד יחד, כמו שאנחנו עובדים עד עכשיו, בשיתוף פעולה עם העובדים.

שלי יחימוביץ': אתם מוכנים לשבת מחר או היום?

מירב בן ארי: כן.

דוד מזרחי: ישבנו אתמול בלילה.

מירב בן ארי: מי ישב?

מירב בן ארי: אתם ישבתם איתם?

דוד מזרחי: אתמול בלילה.

דוד מזרחי: תראו, מנהל הרשות הודיע לוועד העובדים, כל אימת זמן שנציגי העובדים רוצים להיפגע איתו הוא נפגש איתם.

גיל איזנשטיין קנה: יופי, אבל אין כלום.

דוד מזרחי: שבוע שעבר הם קראו לו ובאותו - - -

שלי יחימוביץ': אבל אתם גם שומעים אותם, או שאתם - - -

גיל איזנשטיין קנה: לא, זה הכל על הרקח כתוב.

דוד מזרחי: שבוע שעבר בשעה ארבע בצהריים - - -

גיל איזנשטיין קנה: שום דבר.

גיל איזנשטיין קנה: לא ראינו את המבנה הארגוני בכלל.

גיל איזנשטיין קנה: גם אתה לא אומר את המבנה הארגוני.

שלי יחימוביץ': אבל אם ישבתם איתם כל כך הרבה, למה בסוף יוצא מזה שהם מקבלים חוזר מנכ"ל בלי לדעת בכלל את ההשכלות שלו.

מירב בן ארי: כן.

יאיר אלגאוי: אפילו ההנהלה לא יודעת.

דוד מזרחי: אנחנו לא רוצים עכשיו לפתוח את כל המשא ומתן.

דוד מזרחי: הוא נסב על מספר נושאים.

גיל איזנשטיין קנה: זה לא קשור למשא ומתן, למה המבנה קורה קודם לפני השינוי?

יאיר אלגאוי: למה, תפתח.

גיל איזנשטיין קנה: תפתח.

יאיר אלגאוי: תפתח, תפתח.

דוד מזרחי: כי זה לא המקום לדון עכשיו.

דוד מזרחי: אתם רוצים שננהל פה את המשא ומתן?

מירב בן ארי: לא, אתם צריכים לשבת ביחד.

דוד מזרחי: בוודאי.

דוד מזרחי: שבוע שעבר - - -

גיל איזנשטיין קנה: אתה תגיע לאלאלוף ולא תספר שיש שינוי ואז תגיד לנו - - -

דוד מזרחי: שבוע שעבר מנהל הרשות קיבל בארבע בצהריים טלפון מנציגת הוועדה שאמרה לו אני רוצה לדבר איתך.

דוד מזרחי: הוא קרא לי ונסענו באותה דקה - - -

גיל איזנשטיין קנה: בסדר, כן, נו, מה זה רלבנטי?

דוד מזרחי: שעה אחרי זה נסענו לתל אביב וישבנו עם נציגות העובדים.

גיל איזנשטיין קנה: כן, ואז מה?

גיל איזנשטיין קנה: שום דבר.

שלי יחימוביץ': סליחה, גיל, בבקשה.

שלי יחימוביץ': אני רוצה להגיד משהו לעובדים.

שלי יחימוביץ': כבר אמרתי שישבנו כאן לילות וימים בשעתו על הרפורמה במינהל ואני חייבת להגיד שהאנשים שהיה הכי אכפת להם מההישגים המקצועיים של הרשות ומגורלה של הרשות ומגורלן של קרקעות המדינה, היו בסופו של דבר העובדים שישבו כאן בדם ליבם, לא כדי להוציא עוד משהו, אלא באמת עם אתוס מאד מאד מוצק של ייעוד, של תחושת ייעוד ושליחות במקום שהם נמצאים פה.

דוד מזרחי: כולנו פה עובדי רשות מקרקעי ישראל.

דוד מזרחי: גם נציגת הוועד משמשת בתפקיד בכיר ברשות.

דוד מזרחי: היא סגן מנהל מרחב.

דוד מזרחי: לא יודע, מתארים את זה כאילו - - -

שלי יחימוביץ': בסדר, מה רע?

שלי יחימוביץ': אתה אומר את זה כאילו זה משהו נוראי.

דוד מזרחי: לא, גם אני מנהל.

דוד מזרחי: אני מנהל בארגון הזה, אני עובד בארגון הזה כבר למעלה מ-7-8 שנים.

גיל איזנשטיין קנה: נו?

דוד מזרחי: אני גם חלק מהארגון הזה.

דוד מזרחי: כל ניסיון לצייר הנהלה, את כל מנהלי האגפים ברשות מקרקעי ישראל - - -

גיל איזנשטיין קנה: קודם כל - - - משרד האוצר - - -

דוד מזרחי: כולם, כל מנהלי האגפים הם אנשים מתוך הארגון.

דוד מזרחי: כאילו, על מה מדובר פה?

שלי יחימוביץ': בסדר דוד, תודה.

שלי יחימוביץ': קודם כל בקשתי היא שתמשיכו ברצף הפגישות, אבל זה לא, אתה יודע, Nice to have.

שלי יחימוביץ': זה באמת בכוונות טובות וגם תסבירו להם מה המשמעויות של השינוי הארגוני ותקשיבו להם.

מירב בן ארי: כן.

שלי יחימוביץ': אני לא יודעת, מקנזי זה לא אלוהים.

שלי יחימוביץ': בכלל, כל ההשתעבדות הזאת לחברות ייעוץ חיצוניות - - -

גיל איזנשטיין קנה: זה מספר 4.

שלי יחימוביץ': ולשפוך עליהם כספים, שזה דבר שקורה כל הזמן, זה שגרה.

שלי יחימוביץ': זה כבר הפך לשגרה.

שלי יחימוביץ': השלמנו עם זה.

שלי יחימוביץ': אבל אתה יודע, זה לא דברי אלוהים חיים.

שלי יחימוביץ': זה לא עשרת הדיברות שירדו מהר סיני.

מירב בן ארי: לא, אבל דו"ח מקנזי בא מהחלטת ממשלה, לא? קראתי את זה פשוט לפני.

שלי יחימוביץ': לא.

שלי יחימוביץ': החלטת הממשלה אמרה שמקנזי סבבה והולכים עם מקנזי.

שלי יחימוביץ': אז אני אומרת שהחכמה כולה לא נמצאת בידי העובדים של חברת מקנזי, אלא דווקא האנשים הכי מקצועניים זה האנשים שיושבים אצלכם, ברשות מקרקעי ישראל.

שלי יחימוביץ': אז גם להם יש - - -

מירב בן ארי: למרות שיש משהו בזה שמישהו מבחוץ עושה, לעומת אנשים מבפנים - - -

שלי יחימוביץ': גם להם יש איזה שהוא - - -

מירב בן ארי: שלהם יש אינטרסים ואלה מבחוץ פחות.

מירב בן ארי: אני רק אומרת.

שלי יחימוביץ': ומקנזי זו חברה לתועלת הציבור, בלי שום אינטרסים.

מירב בן ארי: לא, אני לא אומרת.

מירב בן ארי: אני אומרת שכשיש מישהו מבחוץ הראייה היא אחרת.

שלי יחימוביץ': בסדר, אצל מקנזי - - - הם מתפרנסים מהנהלות.

מירב בן ארי: נכון.

מירב בן ארי: מכירה את מקנזי.

יאיר אלגאוי: אני מבקש להגיד איזה משפט לפני סיום.

שלי יחימוביץ': כן, אבל אנחנו מסיימים.

יאיר אלגאוי: משפט קצר.

יאיר אלגאוי: תראו, את הרפורמה ברשות מקרקעי ישראל בחנו אחרי עשרות שנים והסתכלו עליה לעומק והגיעו לתוצאה מסוימת לא לפני הרבה זמן.

יאיר אלגאוי: צריך להבין שמנהל רשות מקרקעי ישראל הנוכחי מכהן בתפקידו פחות משנתיים.

יאיר אלגאוי: ולהגיע למסקנות כאלה מרחיקות לכת, שצריך להחזיר את הכל אחורה, זה היה מחייב איזה דיון כלשהו עם בקרה.

שלי יחימוביץ': טוב.

שלי יחימוביץ': אני מסכמת.

שלי יחימוביץ': קודם כל אני מבקשת מכם שתמשיכו לדבר ושזה גם יהיה בלב פתוח ובאוזן קשובה ובנכונות לשמוע את ההערות שלהם.

שלי יחימוביץ': אני רוצה להביע כאן מחאה על ההליך הזה של התאמות ארגוניות, שזה בעצם כמו שנאמר כאן, זה מכבסת מילים לשינויים ארגוניים הרבה יותר דרמטיים; ובמיוחד זה מכעיס נוכח העובדה שהרפורמה באמת עברה כאן ונדונה בכובד ראש ולעומק, עם המון חילוקי דעות בכנסת וכאן פתאום כבר הכנסת התייתרה לחלוטין, היא לא חלק מהעניין.

שלי יחימוביץ': זה נעשה בהחלטות ממשלה עמומות ובחוזר מנכ"ל והדבר הזה הוא מאד משמעותי.

שלי יחימוביץ': שוב, לא רק בגלל העובדים, שיקרים לליבי מאד, אלא גם בגלל שכל החלטה ארגונית, שנוגעת לרמ"י, מקרינה על המשאב היקר הזה, שהוא הקרקע של מדינת ישראל ושל אזרחי מדינת ישראל.

שלי יחימוביץ': אני גם חושבת שבסוג של שינויים כאלה, כן נכון ללכת לגורמים כמו החברה להגנת הטבע, שאגב לא הזמנו אותו, הוא פשוט ראה שזה בסדר היום אז הוא הגיע, אבל כן נכון ללכת על כל הגופים האלה, שהשמירה על הקרקע היא באתוס שלהם ויש להם גם מומחיות בנושא ובוודאי כוונות טובות ולשאול אותם מה עמדתם.

שלי יחימוביץ': האם השינויים האלה כן מקרינים בסופו של דבר על גורלה של הקרקע של מדינת ישראל ועל השמירה עליה.

שלי יחימוביץ': לשאול.

שלי יחימוביץ': אולי הם יגידו לא מעניין אותנו, זה שינויים קלים, לא משפיע, תודה רבה ושלום.

שלי יחימוביץ': אבל אולי יהיה להם איזה שהוא אינפוט שהוא חשוב לכולנו ולציבור?

שלי יחימוביץ': ואני לא מדברת רק על החברה להגנת הטבע, אלא על כל הגורמים שמעורבים בעניין, שאיך שהוא יש לי תחושה שאת כולם החליפה מקנזי.

שלי יחימוביץ': ולא, אני לא מתלהבת מהרעיון הזה.

שלי יחימוביץ': אני כן מביעה חשש לפגיעה בעובדים בלי – אני לא יודעת, אולי לא, אבל אולי כן – אז הם צריכים לדעת מה המשמעות של חוזר המנכ"ל הזה על גורלם.

שלי יחימוביץ': כאמור, אנחנו גם מבקשים שתעבירו לנו את שני הדו"חות של מקנזי.

קריאה: דו"ח אחד.

שלי יחימוביץ': תחליטו, כי אמרו כאן שניים.

שלי יחימוביץ': נשמעו קריאות – אחד, שניים.

מירב בן ארי: אולי הוא פוצל לשני חלקים.

גיל איזנשטיין קנה: לא, היה אחד ואחרי זה מתוקן.

מירב בן ארי: יש אחד, מה זה?

מירב בן ארי: דו"ח אחד של מקנזי.

שלי יחימוביץ': אולי נפזר את הכנסת ואת הממשלה ונביא לכאן את מקנזי ואת דלוייט.

שלי יחימוביץ': איזה עוד חברות היו לנו בזמן האחרון?

שלי יחימוביץ': אנחנו נקיים דיון - - -

מירב בן ארי: לכי תדעי מה הם יגלו.

גיל איזנשטיין קנה: אנחנו רק מעדכנים שלפי הודעת חוזר מנכ"ל – 3 ביוני זה השינוי שייעשה.

מירב בן ארי: שבוע הבא זה 3 ביוני.

גיל איזנשטיין קנה: כן.

גיל איזנשטיין קנה: אנחנו לא נהיה בשקט.

שלי יחימוביץ': טוב, אנחנו נקיים דיון - - -

גיל איזנשטיין קנה: יש לנו סכסוך עבודה פתוח.

שלי יחימוביץ': גיל, הדיון הסתיים.

שלי יחימוביץ': אנחנו נקיים דיון נוסף בתוך זמן קצר באותו עניין ואני מקווה שנשמע דברים קצת יותר מסברים את האוזן.

שלי יחימוביץ': תודה רבה לכולם.